Saboteer jy jou eie geluk? - Jou Geld | Solidariteit WêreldJou Geld | Solidariteit Wêreld
Tuis › Artikels › Saboteer jy jou eie geluk?
'n Glimlag is nie al element van geluk nie – die meeste navorsers oor geluk is dít eens. Positiewe emosies is slegs 'n deeltjie van 'n reeks komponente wat jou help om te floreer. Jy het ook goeie verhoudings nodig. Energie is belangrik. So ook die ervaring van betekenis en die besef dat jy iets kan bereik of afhandel. Om in die oomblik teenwoordig te wees, sogenaamde 'engagement', speel ook 'n belangrike rol.
Jou brein is deurentyd besig met gedagtes. Nie al daardie gedagtes is altyd positief en opbouend nie. Negatiewe gedagtes kan soms dreig om jou te oorweldig. Gelukkig is die mens se brein in staat om nuwe neurologiese bane te skep sodat vreugde en vervulling weer ervaar kan word – solank die besef daar is dat negatiewe gedagtes werklik net gedagtes is en geen voorspelling van jou toekoms is nie.
Wat maak jy as negatiewe gedagtes by jou opkom?
Kenners sê jy moenie 'n negatiewe gedagte onderdruk wanneer dit by jou opkom nie – neem daarvan kennis maar moenie jouself toelaat om dit te begin dink nie, aangesien dit redes aan jou brein sal verskaf oor hoekom jy negatief moet wees. Erken die gedagte en fokus dan op iets anders wat jou gedagtes in 'n positiewe rigting kan stuur en goedvoel-hormone sal vrystel, byvoorbeeld om in die natuur te gaan stap.
Uiteindelik is julle langverwagte gesinsvakansie om die draai. Jy is besig om hotel- en vliegtuigbesprekings te bevestig wanneer jy bewus word van 'n irriterende gedagte wat knaend by jou opkom – wat as een van julle siek word en die vakansie afgestel moet word? Om met so 'n gevoel van vrees vooruit te dink aan iets wat veronderstel is om geniet te word, doen afbreuk aan die genot van die ervaring. 'n Groot deel van die lekkerte van enige aangename gebeurtenis is immers die gevoel van opwinding en afwagting wat jy ervaar namate die groot dag nader kom.
En as dit verby is? Dink jy herhaaldelik terug aan al die hoogtepunte, of fokus jy op alles wat verkeerd geloop het? Of nog erger – midde in die heuglike gebeurtenis kan jy nie ophou om daaraan te dink dat al dié lekkerte binnekort tot 'n einde gaan kom nie.
Sielkundiges sê 'n onnodige getob soos hierdie neem 'n groot deel van ons lewe in beslag. En as negatiewe gedagtes eers nesgeskop het, werk mense nie meer so hard om die verdienste te verkry wat met genotvolle ervarings gepaard gaan nie. Hulle leer ook nie uit die ondervinding nie. Volgens kundiges is dié neiging om op die negatiewe te fokus wanneer ons aan die toekoms of verlede dink, 'n eienskap van depressie.
Gedagtes wat ons lei om op die negatiewe te fokus wanneer ons aan 'n positiewe gebeurtenis in ons verlede of die toekoms dink, is onder meer:
Jy dink aan alles wat kan skeefloop
Jy dink dat jy nie die ervaring verdien nie
Jy dink dat jou goeie geluk binnekort gaan eindig
Jy herinner jouself dat gevoelens van blydskap nie blywend is nie
Jy dink aan alles wat reeds in jou lewe skeef geloop het
Jy dink dat mense jou as 'n grootprater en/of iemand wat van spog hou, sal beskou
Is een of meer van bogenoemde gedagtes vir jou ou bekendes?
Dit beteken jy sukkel om vreugde uit jou ervarings te put. Dit benadeel nie net jou herinneringe nie, maar veroorsaak ook dat jou gedagtes oor beplande toekomsgebeure soos 'n vakansie of partytjie na pessimisme neig. Indien jy eers in hierdie negatiewe patroon verval, word dit baie moeilik om aan die negatiewe bui te ontsnap.
Kenners sê dit help nie om individue wat reeds in die negatiewe patroon verval het voortdurend aan te moedig om op die positiewe te fokus nie. Vra hulle eerder om die gedagtes wat hulle geluk saboteer te identifiseer en dit dan te probeer verminder.
Sielkundiges kon tot nou toe nie verklaar waarom mense in die eerste plek toelaat dat hulle by die negatiewe voorspellings betrek word, en dit so geleentheid gee om 'n demper op hulle geluk te plaas nie. Skuldgevoelens kan een moontlikheid wees – dalk beplan jy 'n vakansie wat sommige gesinslede uitsluit of miskien is jy in die geheim bekommerd dat jy nie die uitgawe kan bekostig nie. Skuldgevoelens omdat jy jouself geniet ten spyte van dinge soos dié, kan daartoe lei dat jy die positiewe verdraai tot 'n negatiewe verwagting.
Tevredenheid in jou dag tot dag ervaringe behels dat jy die meeste uit elke gebeurtenis moet haal, beide voor en nadat dit gebeur het. Hou vandag nog op om jouself te saboteer en ontdek hoeveel meer jy jou ervarings geniet.